b'\n_START_ARTICLE_\nSS-Sonderlager Mysen\n_START_PARAGRAPH_\nSS-Sonderlager Mysen, ogs\xc3\xa5 kjent som Mysen konsentrasjonsleir, var en tysk konsentrasjonsleir som ble p\xc3\xa5begynt anlagt p\xc3\xa5 Momarken utenfor Mysen, \xc3\x98stfold i 1945._NEWLINE_Grini, og de tre andre av Sipo-SD andre fangeleirene i Norge for norske politiske fanger, var Polizeih\xc3\xa4ftlingsl\xc3\xa4ger. Det vil si at fangene der var fengslet p\xc3\xa5 ubestemt tid, men i praksis ble de fangene som var tiltenkt \xc3\xa5 forbli i fangenskap i lang tid fremover etter hvert sendt videre til konsentrasjonsleirer i Tyskland._NEWLINE_Utover i 1944 \xc3\xb8kte fangebefolkningen i Norge. Etter at fangeskipet \xc2\xabWestfalen\xc2\xbb ble senket viste det seg at overlevende norske fanger som ble reddet i land i Sverige, bar spor etter tortur. Den svenske regjeringen leverte da en formell protest i Berlin og forlangte at fangetransportene til Tyskland skulle opph\xc3\xb8re. Dette kravet etterkom tyske myndigheter. Siden Grini fangeleir ganske snart ble overfylt av fanger, ble det besluttet \xc3\xa5 opprette en leir som skulle fungere som en erstatning for konsentrasjonsleirene i Tyskland. SS fikk ansvaret med \xc3\xa5 bygge og drive det som var planlagt \xc3\xa5 bli en ny konsentrasjonsleir - den f\xc3\xb8rste i Norge. Denne ble lagt til Mysen, og Momarken travbane like ved sentrum ble valgt som egnet sted._NEWLINE_Her var det allerede i 1940 oppf\xc3\xb8rt fire \xc2\xabtyskerbrakker\xc2\xbb for innkvartering av soldater. Etter hvert var de blitt overtatt av russiske krigsfanger. Dette var ment \xc3\xa5 bli kjernen i den nye leiren. I januar 1945 ble SS-Sturmbannf\xc3\xbchrer Hans Aumeier hentet inn som kommandant og ansvarlig for byggingen av leiren. Den ble planlagt for \xc3\xa5 romme ca. fem tusen fanger, og etter de siste retningslinjene for tilsvarende leirer i Tyskland og tyskokkupert omr\xc3\xa5de, blant annet med eget krematorium. Aumeier hadde lang erfaring med slike leirer, blant annet som nestkommanderende i Auschwitz. Med seg hadde han en rekke offiserer og underoffiserer fra SS som hadde lang erfaring fra Auschwitz og en rekke konsentrasjonsleirer._NEWLINE_Arbeidet med selve konsentrasjonsleiren ble satt i gang i februar 1945. Den 13. mars ble mellom 350 og 400 fanger overf\xc3\xb8rt fra Grini til Momarken, og ble satt i gang med byggearbeider. En br\xc3\xa5stopper ble satt for byggingen ved Tysklands kapitulasjon, den 8. mai, hvorp\xc3\xa5 Aumeier og hans menn dro inn til Oslo for \xc3\xa5 g\xc3\xa5 i dekning. Fangene fikk reise hjem, og brakkene ble st\xc3\xa5ende tomme til slutten av mai. Aumeier ble arrestert 1. juni og ble av britiske myndigheter utlevert til Polen, der han ble d\xc3\xb8mt og henrettet._NEWLINE_Leiren ble tatt i bruk som transittleir for sovjetiske krigsfanger. Disse kom fra fangeleirer i Nord-Norge, og de ble sendt videre hjem i l\xc3\xb8pet av juni. I juli 1945 overtok norske myndigheter leiren under navnet \xc2\xabMysen fremmedleir\xc2\xbb. Leiren ble brukt til polske displaced persons, hovedsakelig ungdommer som var blitt utskrevet til arbeidstjeneste i Norge. Leiren ble drevet av FN-organisasjonen UNRRA og innkvarterte polske borgere i n\xc3\xa6rmere to \xc3\xa5r. Blant disse innv\xc3\xa5nerne var foreldrene til jazzmusikeren Jan Garbarek, som ble f\xc3\xb8dt her. Polakkene flyttet ut i mai 1947. Samme \xc3\xa5r tok Norge imot knapt 500 j\xc3\xb8der fra kontinentet og omkring 300 av disse ble innkvartert p\xc3\xa5 Momarken. Mange av disse reiste videre til Israel da staten ble opprettet i 1948. Like etter ble leiren offisielt nedlagt, men mange j\xc3\xb8diske familier ble fortsatt boende i brakkene. De ble ogs\xc3\xa5 midlertidig bolig for husl\xc3\xb8se norske familier.  Brakkene ble revet etter hvert utover begynnelsen av 1950-\xc3\xa5rene._NEWLINE_I dag er alle spor etter konsentrasjonsleiren utslettet. De delene av Momarken travbane som ble revet under byggingen av leiren, ble gjenoppbygget etter krigen.'